Léon Fleuriot

Léon Fleuriot zo ur c'helenner skol-veur eus Breizh, arbennigour war Istor Breizh hag ar Vrezhoned a-raok ar Grennamzer ha war ar yezhoù predenek (brezhoneg Enez Breizh) .

Ganet e oa bet d'ar 5 a viz Ebrel e 1923 e Montroulez en ur familh a orin eus Kintin. Pa oa yaouank en doa studiet brezhoneg hag ez eas da skolveurieg war an Istor e 1950. Kelenn a reas istor en ul lise hag ur skolaj e Pariz, e bannlev Pariz hag e Prytanée militaire La Flèche. 
E 1958 ez eas d'ar CNRS, ha doktoret e voe er Sorbonne e 1964 gant un dezenn diwar-benn an henvrezhoneg, pe brezhoneg-kozh, le vieux-breton, éléments d'une grammaire, gant un adtezenn, Dictionnaire des gloses en vieux-breton, da lavaret eo Geriadur ar spisc'herioù en henvrezhoneg.

E 1966 e voe anvet kelenner war ar studioù keltiek e Skol-Veur Breizh-Uhel ha war un dro rener-enklask en École pratique des Hautes Études e Pariz. Labourat a reas da ziorren kelenn ar brezhoneg er skol-veur hag embann un toullad skridoù diwar-benn studi an henvrezhoneg hag ar yezhoù predenek. 
E bennoberenn eo e levr istor Les origines de la Bretagne, embannet e 1980, ma tispleg ennañ un istor anavezet nebeut, studiet gantañ er skridoù kozh latin gant daoulagad ur brezhoneger, diwar-benn ar c'hantvedoù kentañ war-lerc'h Jezuz-Krist en Arvorig ha Galia an Hanternoz. 

Mervel a reas trumm e Pariz d'ar 15 a viz Meurzh 1987, diechu gantañ leizh a enklaskoù.

Oberennoù
 Dictionnaire des gloses en vieux breton, Paris, Klincksieck, 1964 ; adtennet, gant ur stagadenn : A Dictionary of Old Breton — Dictionnaire du Vieux Breton — Historical and Comomparative, div lodeenn, Toronto, Prepcorp Limited, 1985 
 Le vieux breton, Éléments d'une grammaire, Paris, Klincksieck, 1964.
 Les origines de la Bretagne, Paris, Payot, 1980.
Notes lexicographiques et philologiques (dastumad ar pennadoù embannet en Études Celtiques, prientet gant Gw. ar Menn), Skol, 1997.
Rannoù ha kenlabour e-barzh levrioù graet a-stroll, en o zouez:
Récits et poèmes celtiques, Paris, Stock, 1981.
L'histoire littéraire et culturelle de la Bretagne (levrenn 1), Paris, Genève, 1893.
Pennadoù e-barzh kelaouennoù evel Annales de Bretagne, Bulletin de la Société archéologique du Finistère, Études Celtiques, Hor Yezh...
(ul levrlennadur gant Gwennole ar Menn a vo kavet e-barzh Bretagne et pays celtiques, langues, histoire, civilisation (Skol, PUR, 1982), ul levr savet en enor dezhañ.)

Liammoù diavaez 
 L. Fleuriot, Mélanges vieux-bretons, in Études celtiques, levrenn 9, levrig 1, 1960, pp. 155-189.

Rummad:Ganedigezhioù 1923
Rummad:Marvioù 1987
Rummad:Yezhoniourien Breizh
Rummad:Istorourien Breizh
Rummad:Keltiegourien
Rummad:Skolveuridi Breizh